王令
龙兴双树
春城花草穷朱殷，俗儿趁走脚欲穿。
闲来无悰喜自适，时到双树为奇观。
庄如天官植幢盖，毅若壮士苍衣冠。
老枝叉芽忽并出，似欲并力擎青天。
灵根深盘不可究，疑与地轴相拘挛。
不知培栽竟谁手，而又始植为何年。
行扪步遶不可问，但见茂色连云烟。
东风牵人少游此，佛屋日日重门关。
虽有大荫人不及，於此尤得志士怜。
束蒿为楹樗为柱，居者略不忧其颠。
乃令遗材抱美植，不得总载桷与椽。
高堂倾欹未支柱，匠者日亦经其边。
不思大干有强用，反以斧钝难其坚。
吁今谁是爱材者，定知惜此双树篇。